MT
C 15/28
Il-Ġurnal Uffiċjali tal-Unjoni Ewropea
16.1.2023
Partijiet fil-kawża prinċipali Rikorrent: AB Konvenut: Finanzamt Köln-Süd
Domanda preliminari Id-dispożizzjonijiet tal-Ftehim bejn il-Komunità Ewropea u l-Istati Membri tagħha, minn naħa waħda, u l-konfederazzjoni Żvizzera, min-naħa l-oħra, dwar il-moviment liberu tal-persuni (1), li daħal fis-seħħ fl-1 ta’ Ġunju 2002 (iktar ’il quddiem il-“Ftehim dwar il-moviment liberu tal-persuni” jew il-“FMLP”), b’mod partikolari l-Artikoli 7 u 15 tal-FMLP, moqrija flimkien mal-Artikolu 9(2) tal-Anness I tal-FMLP (dritt għall-ugwaljanza fit-trattament), għandhom jiġu interpretati fis-sens li jipprekludu leġiżlazzjoni ta’ Stat Membru li tipprovdi li ħaddiema ċittadini ta’ Stat Membru tal-Unjoni jew taż-ŻEE (inkluż tal-Ġermanja) u li jirrisjedu (jiġifieri li għandhom id-domiċilju jew ir-residenza abitwali) fil-Ġermanja jew fi Stat Membru tal-Unjoni jew taż-ŻEE jistgħu volontarjament japplikaw għall-impożizzjoni tat-taxxa fuq id-dħul fir-rigward ta’ qligħ minn impjieg li huwa taxxabbli fil-Ġermanja (“impożizzjoni volontarja”), b’mod partikolari sabiex jiksbu rimbors tat-taxxa fuq id-dħul bit-teħid inkunsiderazzjoni tal-ispejjeż (spejjeż professjonali) u bl-imputazzjoni tat-taxxa Ġermaniża fuq is-salarji imposta fil-kuntest tal-proċedura tat-taxxa f’ras il-għajn, iżda dan id-dritt huwa miċħud lil ċittadini Ġermaniżi u Svizzeri li jirrisjedu fl-Isvizzera?
(1)
ĠU 2009, L 353, p. 71
Talba għal deċiżjoni preliminari mressqa mill-Bundesarbeitsgericht (il-Ġermanja) fl-10 ta’ Ottubru 2022 – JK vs Kirchliches Krankenhaus (Kawża C-630/22) (2023/C 15/30) Lingwa tal-kawża: il-Ġermaniż Qorti tar-rinviju Bundesarbeitsgericht
Partijiet fil-kawża prinċipali Rikorrent: JK Konvenut: Kirchliches Krankenhaus
Domandi preliminari 1) Hija kompatibbli mad-dritt tal-Unjoni, b’mod partikolari mad-Direttiva tal-Kunsill 2000/78/KE tas-27 ta’ Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol (1), moqrija fid-dawl tal-Artikolu 21 tal-Karta tad-Drittijiet Fundamentali tal-Unjoni Ewropea, leġiżlazzjoni nazzjonali li tipprovdi, li organizzazzjoni privata li l-etika tagħha hija bbażata fuq prinċipji reliġjużi (a) tista’ tqis bħala mhux xierqa għall-impjieg fis-servizz tagħha persuni li jkunu telqu minn komunità reliġjuża partikolari qabel l-istabbiliment tar-relazzjoni tal-impjieg, jew (b) tista’ teżiġi mingħand il-persuni li huma impjegati magħha li ma jitilqux minn komunità reliġjuża partikolari qabel l-istabbiliment tar-relazzjoni tal-impjieg, jew (c) tista’ tissuġġetta l-istabbiliment tar-relazzjoni tal-impjieg għall-kundizzjoni li persuna impjegata magħha, li tkun telqet minn komunità reliġjuża partikolari qabel l-istabbiliment tar-relazzjoni tal-impjieg, terġa’ tissieħeb ma’ din il-komunità reliġjuża, jekk ma teżiġix, barra minn hekk, li l-persuni impjegati magħha jissieħbu ma’ dik il-komunità reliġjuża?